Urmareste Modifică dimensiunea fontului: Play

Bucureşti, 12 aug /Agerpres/ - Poliţiştii de frontieră de la Punctul de Trecere Vărşand au depistat o semiremorcă încărcată cu calorifere ceramice, condusă de un cetăţean român, căutată de autorităţile din Franţa.



"Poliţiştii de frontieră au stabilit că încărcătura automarfarului, în valoare de 92.000 de euro, a fost declarată furată din Franţa şi au indisponibilizat-o până la finalizarea cercetărilor", se arată într-un comunicat de presă remis sâmbătă AGERPRES de Inspectoratul General al Poliţiei de Frontieră.



Potrivit sursei citate, la PTF Vărşand, judeţul Arad, s-a prezentat vineri pentru efectuarea formalităţilor de frontieră pe sensul de intrare în ţară, cetăţeanul român Marian M., în vârstă de 31 de ani, cu domiciliul pe raza judeţului Argeş, conducând un automarfar înmatriculat în România, care tracta o semiremorcă înmatriculată în Franţa.



"Bărbatul transporta, conform documentelor de însoţire a mărfii, calorifere din Franţa pentru o societate comercială din Bulgaria. La controlul de frontieră şoferul a prezentat pentru mijlocul de transport în cauză certificatul de înmatriculare emis de autorităţile române, iar pentru semiremorcă nu a prezentat niciun document motivând că nu le are asupra sa. În urma verificărilor în bazele de date s-a constatat că semiremorca figurează ca 'vehicul furat', alertă introdusă de autorităţile din Franţa, marfa transportată fiind, de asemenea, declarată furată", se arată în comunicat.



Potrivit IGPF, şoferul a declarat că nu avea cunoştinţă despre faptul că semiremorca încărcată cu calorifere ceramice este căutată de autorităţile din Franţa. El a mai relatat că este şofer de TIR în Spania, iar pe drumul spre România a oprit într-o parcare din Franţa, unde a fost rugat de un cetăţean bulgar să transporte semiremorca şi bunurile în Bulgaria contra sumei de 2.500 euro, deoarece vehiculul lui se defectase.



În cauză au fost întocmit actele de urmărire penală pentru săvârşirea infracţiunii de tăinuire. AGERPRES/(AS - autor: Dana Piciu, editor: Claudia Stănescu)